《周玄初祷雨诗》
明代·朱友谅

道人鞭龙出潭底，黑云一片山头起。
仰看红日不见光，黑龙头摇白龙尾。
有时登坛步七星，一呼一吸成雷霆。
白波翻空海水立，银河落地天瓢倾。
去年京师祷雨雨辄至，大田小田总{雨滂}霈。
定知夜半拜封事，自有精诚感天地。
王公贵人知其贤，屈师阐教来琴川。
今年旱魃又为虐，禾稼半死民熬煎。
县官投词庶人跽，道人受命应且喜。
笑书铁牌役海鬼，疾驱一百五十里。
甘泉龙居万丈深，神符召集如飞矢。
今朝雨脚来自南，半是吴江四桥水。
顶山有龙名太白，口噀湖水成甘泽。
道人驱龙喝龙出，五雷使者闲不得。
龙兮龙兮，一噀日失色，金蛇电掣光千尺。
再噀山气黑，飘风盘旋步沙砾。
上天有宝不爱惜，喷下骊珠千万石。
两龙行雨势未休，须臾潦水平田畴。
疲农入城报沾足，道人一笑山云收。

作者简介：朱友谅（？－923年），广王朱全昱子，封衡王。乾化元年，升宋州为宣武军，以友谅为节度使。友谅进瑞麦一茎三穗，太祖怒曰：“今年宋州大水，何用此为！”乃罢友谅，居京师。太祖卧病，全昱来视疾，与太祖相持恸哭；太祖为释友谅，使与东归。贞明二年，全昱以疾薨。徙衡王友谅嗣封广王。坐弟友能反，废囚京师。唐师入汴，与友能、友诲同日遇害。